Lisbeth Bech Poulsen (SF), 2013-12-13:
Vi står her i dag, fordi vi skal behandle et lovforslag, der har ét overordnet formål, og det er at fremtidssikre den danske realkreditmodel.
Det er der god grund til, fordi den danske model har tidligere under den dybe økonomiske krise, vi er i slutningen af nu, vist sig meget robust.
Og robusthed er, hvad vi har brug for både som boligejere og virksomhedsejere og skatteborgere i det her land.
Lovforslaget vil fjerne den såkaldte refinansieringsrisiko på realkreditobligationer.
De korte flexobligationer udgør 70-75 pct. af de danske bankers og realkreditselskabers likviditetsberedskab i dag, så hvad der sker med de her lån har kæmpestor betydning for hele økonomien.
Det er vigtigt, at vi kæmper for de danske realkreditobligationer og ikke mindst sikrer de korte flexobligationer, så de får det høje kvalitetsstempel og får status som særlig likvide.
Det har stor betydning for hele det finansielle system, at vi sikrer, at obligationerne kan blive ved med at have status som særlig sikre værdipapirer.
Vi gør nu, hvad vi kan for at gøre realkreditinstitutterne i stand til at håndtere udfordringerne fra stigende krav fra ratingbureauer og EU, og man kunne jo tage en lang diskussion om de forskellige ratingbureauer og den måde, de kan påvirke et helt lands økonomi på, og deres rolle i finanskrisen, men vi står bare med det konkrete problem, at det har kæmpestor betydning for et land, om man bliver nedgraderet og går fra AAA til AA f.eks.
Lovforslaget vedrører de populære rentetilpasningslån og bliver bl.a. fremsat på baggrund af konklusioner fra den arbejdsgruppe, der er blevet omtalt tidligere i dag, og der blev konkluderet, at en konkret risiko ved realkreditfinansiering ligger i den store udbredelse af rentetilpasningslånene og muligheden for, at der kan opstå problemer i forbindelse med refinansiering.
Nu var min gode kollega, hr. Preben Bang Henriksen, inde i nogle metaforer om jordskælv.
Man må jo også sige, at med det vilde vejr, vi har haft de senere år, har vi fået en masse nye ord i vores ordbog som Stormrådet og klimatilpasning, så man kan ikke vide, hvad der sker, og vi står i en krise, der måske har lært os, at det uventede kan ske, og så bliver vi nødt til at sikre os mod det.
Derfor er det nødvendigt at regulere den situation, hvor en refinansieringsaktion fejler, eller hvor aktionen medfører meget store rentestigninger for låntagerne.
Vi har jo kun set en situation før, hvor der har været så store udsving på 5 pct. – det var så i den modsatte retning, kan man sige, heldigvis – i 1980'erne, men man kan altså godt have så store udsving.
Det ser vi forhåbentlig ikke.
Forslaget er til gavn for forbrugerne, fordi det giver øget gennemsigtighed, så de i højere grad ved, hvad de har at gøre med, og låntagerne får et mere sikkert realkreditsystem, og de danske bolig- og virksomhedsejere kan stadig væk få gode realkreditlån.
Vi så også med forskellige direktiver, som økonomi- og indenrigsministeren har været i gang med, at der er problemer fra udlandet med at forstå omfanget af det danske realkreditsystem, og hvor sikkert det er.
På den her måde imødegår vi både en potentiel, reel risiko, men også omverdenens opfattelse af, hvor sikkert det danske realkreditsystem er.
Vi gør dermed op med refinansieringsrisikoen, vi skaber gennemsigtighed og klarhed omkring refinansieringen til gavn for låntagere, investorer og realkreditinstitutter, og vi fremtidssikrer det danske realkreditsystem, og det er vi meget tilfredse med.
SF kan selvfølgelig støtte lovforslaget.